सचिवालय स्थित वीरचंद्र सिंह गढ़वाली सभागार स्कूली बच्चों के भारत माता की जय के नारों से गूंज उठा। इस अवसर पर सभी ने प्रधानमंत्री नरेंद्र मोदी का संबोधन सुना व देखा।
मुख्यमंत्री पुष्कर सिंह धामी ने स्कूली बच्चों संग चंद्रयान-3 के लैंडर विक्रम की चंद्रमा के दक्षिण ध्रुव पर ऐतिहासिक सफल लैंडिंग का सीधा प्रसारण देखा। मिशन की सफलता के साथ ही स्कूली बच्चों के उत्साह का कोई ठिकाना नहीं था।
सचिवालय स्थित वीरचंद्र सिंह गढ़वाली सभागार स्कूली बच्चों के भारत माता की जय के नारों से गूंज उठा। इस अवसर पर सभी ने प्रधानमंत्री नरेंद्र मोदी का संबोधन सुना व देखा। सीएम ने कहा, पीएम के मार्गदर्शन और वैज्ञानिकों के अथक प्रयासों से भारत ने दुनिया में पहचान बनाई है। उन्होंने इस ऐतिहासिक सफलता के लिए प्रधानमंत्री नरेंद्र मोदी, इसरो के वैज्ञानिकों व अन्य सदस्यों व देश-प्रदेश की जनता को बधाई दी।
कार्यक्रम में राजीव गांधी आवासीय नवोदय विद्यालय, ननूरखेड़ा, रायपुर तथा नेताजी सुभाष चंद्र बोस आवासीय विद्यालय, बनियावाला के छात्र-छात्राएं उपस्थित थे। धामी ने कहा, चंद्रयान-3 के मिशन के तहत चंद्रमा पर सफल लैंडिंग के साथ आज भारत विश्व का पहला देश बन गया है। जिसके हम सभी साथी साक्षी बने हैं।
न्होंने कहा, एक समय हमारे देश को सपेरों का देश कहा जाता था, आज विज्ञान के क्षेत्र में देश नंबर एक बना है। उन्होंने इस सफलता के लिए प्रधानमंत्री का आभार व्यक्त किया। कहा कि जब चंद्रयान-2 सफल नहीं हो पाया तो पीएम ने हमारे वैज्ञानिकों को गले लगाकर उनका हौसला बढ़ाया। दोगुनी ताकत से इस अभियान को पूरा करने की शुभकामनाएं दीं।
कैबिनेट मंत्री डॉ. धन सिंह रावत ने भी इस अवसर पर सभी को शुभकामनाएं दीं। सचिव शिक्षा रविनाथ रमन ने आभार व्यक्त किया। इस मौके पर अपर मुख्य सचिव राधा रतूड़ी, सचिव आर मीनाक्षी सुंदरम, शैलेश बगोली, महानिदेशक शिक्षा बंशीधर तिवारी सहित अन्य उच्चाधिकारी मौजूद थे।
भारत दुनिया का शक्तिशाली देश बनेगा
सीएम ने कहा, हमारा देश आज 11वीं से पांचवीं अर्थव्यवस्था बन गया। 2027-28 तक पीएम मोदी के कुशल नेतृत्व में तीसरी अर्थव्यवस्था बनने के साथ 2047 में आजादी के 100 वर्ष पूरे होने पर दुनिया का नेतृत्व करने वाला शक्तिशाली व समर्थ देश बनेगा।
युवा देश का भविष्य
उन्होंने कहा, हमारे युवा छात्र देश का भविष्य हैं। वे जिस क्षेत्र में जाएं उसका नेतृत्व करें तथा देश के सपने एवं अपेक्षाओं को पूरा करने में अपना योगदान देने का प्रयास करें।